**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Κατερίνα Μαυραγάνη

Tηλ.: 210 5294841

Διεύθυνση ηλεκτρονικού ταχυδρομείου:

public.relations@aua.gr

 Αθήνα, 08 Οκτωβρίου 2024

**ΔΕΛΤΙΟ ΤΥΠΟΥ**

Το Γεωπονικό Πανεπιστήμιο Αθηνών υποδέχτηκε 43 διεθνείς φοιτητές

Την **Τρίτη 1η Οκτωβρίου 2024** συγκεντρώθηκαν στο Γεωπονικό Πανεπιστήμιο Αθηνών 43 φοιτητές από 17 χώρες του κόσμου, προκειμένου να πραγματοποιήσουν την εγγραφή τους στο Πανεπιστήμιο. Το **Γραφείο Ευρωπαϊκών Προγραμμάτων** **καλωσόρισε τους φοιτητές**, τους ενημέρωσε για τις ευκαιρίες που τους δίνονται στο Πανεπιστήμιο και προχώρησε με τις διαδικασίες εγγραφών τους, ώστε να ξεκινήσει και επίσημα η φοίτηση τους.

Την σκυτάλη της υποδοχής των εισερχομένων φοιτητών, έλαβε ο Σύλλογος **ESN AUA Athens**, που τους ενημέρωσε για τις δράσεις και τα προγράμματά του και τους ξενάγησε στις εγκαταστάσεις του Γεωπονικού Πανεπιστημίου Αθηνών. Οι εισερχόμενοι φοιτητές συνάντησαν από κοντά τους **Buddies** τους, τους φοιτητές του Πανεπιστημίου που τους βοηθάνε να εγκλιματιστούν στην Αθήνα, καθ’ όλη την διάρκεια της μετακίνησής τους. Με αυτόν τον τρόπο, οι εθελοντές του ESN συνεισφέρουν στην διαμόρφωση μιας **αξέχαστης εμπειρίας γύρω από την μετακίνησή τους, για σπουδές ή πρακτική, στο Γεωπονικό Πανεπιστήμιο Αθηνών.**

Η Ημέρα Εγγραφών σηματοδότησε την έναρξη των **Welcome Weeks** από τον ESN AUA Athens, δύο εβδομάδων με ποικίλες δραστηριότητες που στοχεύουν στην **προώθηση πολιτιστικών ανταλλαγών** και την ενσωμάτωση των φοιτητών Erasmus στην **τοπική κοινωνία**. Οι δράσεις ξεκίνησαν την Τετάρτη 2 Οκτωβρίου, με ένα picnic γνωριμίας, όπου οι φοιτητές μέσα από διαδραστικά παιχνίδια και συζητήσεις δημιούργησαν τις πρώτες τους φιλίες στο Erasmus. Η αυλαία αυτών των δραστηριοτήτων θα πέσει με μία μονοήμερη εκδρομή στην Επίδαυρο, μια ευκαιρία για τους εισερχόμενους φοιτητές να έρθουν σε επαφή με τον αρχαιοελληνικό πολιτισμό, αλλά και με την γραφική αρχαία Επίδαυρο, συνδυάζοντας την ιστορία με την φύση.

Την Τρίτη 1η Οκτωβρίου 2024, το Γραφείο Ευρωπαϊκών Προγραμμάτων και ο Σύλλογος ESN AUA Athens ήταν εκεί για να υποδεχθούν τους 43 διεθνείς φοιτητές και να σημάνουν την έναρξη του ταξιδιού τους στον κόσμο του Erasmus+, ένα ταξίδι που **ανοίγει δρόμους και αλλάζει ζωές.**

*\*Τι είναι το Erasmus Student Network;*

Το ESN AUA Athens αποτελεί τον εθελοντικό σύλλογο του Γεωπονικού Πανεπιστημίου Αθηνών που ανήκει στο ευρύτερο δίκτυο του ESN AISBL - Erasmus Student Network. Αποτελεί μέρος του δικτύου από το 2011 και δρα με την πλήρη υποστήριξη και συνεργασία του Γραφείου Ευρωπαϊκών Προγραμμάτων του Γεωπονικού Πανεπιστημίου Αθηνών.

Το δίκτυο του ESN, αποτελείται από φοιτητικούς, εθελοντικούς, μη κερδοσκοπικούς και μη πολιτικούς συλλόγους, με αποστολή την εκπροσώπηση των διεθνών φοιτητών παρέχοντας έτσι ευκαιρίες για πολιτιστική κατανόηση και ατομική εξέλιξη σύμφωνα με την αρχή του Students Helping Students.